CELEX: 52019PC0006
Language: mt
Date: 2019-01-17
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lil Franza tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE

IL-KUMMISSJONI EWROPEA
            Brussell, 17.1.2019
            COM(2019) 6 final
            2019/0004(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lil Franza tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               It-tassazzjoni fuq il-prodotti tal-enerġija u l-elettriku fl-UE hija rregolata bid-Direttiva tal-Kunsill 2003/96/KE (minn hawn ’il quddiem “id-Direttiva”). Id-Direttiva tispeċifika liema prodotti huma taxxabbli, l-użu li jsir minnhom li jagħmilhom taxxabbli u r-rati minimi li bihom iridu jiġu ntaxxati skont jekk dawn jintużawx bħala karburant, għal ċerti skopijiet industrijali jew kummerċjali jew għat-tisħin.
            
            
               F’konformità mal-Artikolu 19(1) tad-Direttiva, il-Kunsill, li jaġixxi b’mod unanimu fuq proposta mill-Kummissjoni, jista’ jawtorizza lil kwalunkwe Stat Membru biex jintroduċi aktar eżenzjonijiet jew tnaqqis fir-rata tad-dazji tas-sisa għal konsiderazzjonijiet speċifiċi ta’ politika.
            
            
               L-għan ta’ din il-proposta huwa li tippermetti lil Franza tkompli tapplika tnaqqis fir-rata ta’ tassazzjoni għall-petrol bla ċomb użat bħala karburant u ddestinat għall-konsum fid-dipartimenti ta’ Korsika bil-ħsieb li jitpaċew parzjalment il-kostijiet addizzjonali kkawżati minħabba l-pożizzjoni ġeografika remota u d-diffikultajiet ta’ provvista.
            
            
               •Talba u kuntest ġenerali tagħha
            
            
               Id-Deċiżjoni tal-Kunsill 2007/880/KE tal-20 ta’ Diċembru 2007 awtorizzat lil Franza tapplika rata tad-dazju tas-sisa mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika bil-kundizzjoni li t-tnaqqis ma jmurx lil hinn mill-kost addizzjonali tat-trasport, il-ħżin u d-distribuzzjoni meta mqabbel ma’ Franza kontinentali. Id-Deċiżjoni ta’ Implimentazzjoni tal-Kunsill 2013/192/UE tat-22 ta’ April 2013 awtorizzat lil Franza tkompli tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE. L-għan ta’ dawn id-Deċiżjonijiet huwa li jippermettu lil Franza tpaċi parzjalment il-kostijiet addizzjonali kkawżati minħabba l-pożizzjoni ġeografika remota u d-diffikultajiet ta’ provvista. B’applikazzjoni ta’ din id-Deċiżjoni, Franza applikat għal tnaqqis ta’ EUR 1 għal kull ettolitru ta’ petrol bla ċomb.
            
            
               B’ittra datata s-26 ta’ Settembru 2018, l-awtoritajiet Franċiżi talbu awtorizzazzjoni biex ikomplu japplikaw tnaqqis ta’ EUR 1 għal kull ettolitru għal perjodu ta’ sitt snin, jiġifieri mill-1 ta’ Jannar 2019 sal-31 ta’ Diċembru 2024. Bl-ittri datati l-25 ta’ Ottubru 2018 u s-7 ta’ Novembru 2018, Franza ssottomettiet informazzjoni addizzjonali dwar il-ġustifikazzjoni tat-talba għal deroga. 
            
            
               Bħal fit-talbiet preċedenti, l-awtoritajiet Franċiżi argumentaw li t-tnaqqis fir-rata tad-dazju tas-sisa huwa meħtieġ biex ipaċi parti mill-prezz ogħla tal-petrol bla ċomb. Il-prezz tal-pompa tal-petrol bla ċomb (SSP95) f’Korsika f’Settembru 2018 kien ta’ EUR 1,67 għal kull litru meta mqabbel mal-prezz medju ta’ EUR 1,63 għal kull litru fit-territorju Franċiż (fil-perimetru tal-fornituri ewlenin Franċiżi, eskluż il-bejgħ bl-imnut) li jirriżulta min-natura insulari ta’ Korsika. 
            
            
               Skont l-awtoritajiet Franċiżi, hemm diversi raġunijiet li jispjegaw dan il-kost addizzjonali.
            
            
               (1)
                     Peress li ma hemm l-ebda raffinerija f’Korsika, il-kostijiet tat-trasport u d-distribuzzjoni għall-konsenja tal-karburant f’dak ir-reġjun huma ogħla minħabba l-kostijiet addizzjonali marbuta mal-merkanzija bil-baħar u bit-triq (distanzi u ħin tal-vjaġġ itwal). Id-distanza mill-eqreb raffinerija f’Fos-sur-Mer għaż-żewġ imħażen f’Korsika f’Luciano u Ajaccio hija ta’ 358 km (li minnhom 182 km bil-baħar) u 315-il km (li minnhom 170 km bil-baħar), rispettivament. It-trasport lejn dawn l-imħażen isir esklussivament bil-vapur, filwaqt li l-imħażen kollha li jinsabu fi Franza kontinentali huma kollha kollegati direttament ma’ raffinerija permezz ta’ netwerk ta’ pipelines, li jnaqqas b’mod konsiderevoli l-kostijiet tat-trasport. Bħala eżempju, il-kostijiet tat-trasport lejn Korsika huma bejn erbgħa sa ħames darbiet ogħla mill-kostijiet ta’ trasport bil-pipeline bejn Le Havre u r-reġjun ta’ Pariġi.
            
            
               (2)
                     Il-kapaċità ħafna iżgħar taż-żewġ imħażen f’Korsika (16 000 m3 u 19 000 m3 rispettivament) issarraf fi provvisti aktar frekwenti. L-investiment fil-manutenzjoni u fil-konformità tal-faċilitajiet u l-kostijiet tal-persunal mhumiex marbuta mal-volum tan-negozju tal-imħażen. Il-volum totali tal-karburant imdaħħal f’dawn l-imħażen huwa ta’ anqas minn 400 000 m3 fis-sena, jiġifieri nofs il-volum medju għal maħżen fil-pajjiż kontinentali. Għalhekk, il-kost tal-ħżin għal kull m3 huwa ogħla f’Korsika.
            
            
               (3)
                     Il-kostijiet fissi mġarrba mid-distributuri jridu jiġu assorbiti minn volum iżgħar ta’ bejgħ minħabba l-popolazzjoni baxxa. L-għadd ta’ abitanti huwa ta’ 37.7/km2 f’Korsika meta mqabbel ma’ 118/km2 (Insee 2018) fi Franza kontinentali, l-art hija muntanjuża ħafna (90 % muntanji) u l-volum ta’ karburant mibjugħ minn kull pompa tal-petrol huwa żgħir. Għalhekk, iż-żoni tad-distribuzzjoni huma iżolati u mbiegħda minn xulxin. L-għadd ta’ abitanti għal kull pompa tal-petrol huwa ta’ 2 485 meta mqabbel mal-medja ta’ 5 768 fit-territorju Franċiż u l-volum tal-bejgħ għal kull stazzjon tas-servizz jammonta għal 2 278 m3 għal Korsika meta mqabbel mal-4 149 m3 fi Franza kontinentali.
            
            
               Kif jidher fit-tabella hawn taħt, il-kwotazzjonijiet internazzjonali għall-prezzijiet tal-petrol għal Korsika u għal Franza kontinentali huma l-istess, u jammontaw għal EUR 46,62 għal kull 100 litru. Id-differenza fil-kostijiet grossi tat-trasport hija għolja ħafna bejn Franza kontinentali u Korsika, EUR 13,87 għal kull 100 litru u EUR 35,05 għal kull 100 litru, rispettivament. Minkejja r-rati aktar baxxi tat-taxxa (kemm tat-taxxa fuq l-enerġija kif ukoll tal-VAT) il-prezz finali għall-petrol bla ċomb huwa ogħla f’Korsika minn dak fi Franza kontinentali.
            
            
               It-tabella ta’ hawn taħt turi l-istruttura tal-prezzijiet tal-petrol u tad-diżil f'Ottubru 2018.
            
            
               Prezz tal-karburant (EUR għal kull hl)
            
            
                     
                        Prezz medju ta’ petrol f’EUR għal kull 100 litru 
                     
                  
                  
                     
                        Franza kontinentali
                     
                     
                  
                  
                     
                        Korsika
                     
                     
                  
                  
                     
                        Korsika ta’ Isfel
                     
                     
                  
               
                     
                        Prezz li jinkludi t-taxxi
                     
                  
                  
                     
                        155.55
                     
                  
                  
                     
                        168.33
                     
                  
                  
                     
                        167.78
                     
                  
               
                     
                        VAT
                     
                  
                  
                     
                        25.93
                     
                  
                  
                     
                        19.37
                     
                  
                  
                     
                        19.30
                     
                  
               
                     
                        Taxxa fuq l-enerġija 
                     
                  
                  
                     
                        69.14
                     
                  
                  
                     
                        67.29
                     
                  
                  
                     
                        67.29
                     
                  
               
                     
                        Marġni gross tat-trasport u tad-distribuzzjoni
                     
                  
                  
                     
                        13.87
                     
                  
                  
                     
                        35.05
                     
                  
                  
                     
                        34.57
                     
                  
               
                     
                        Kwotazzjonijiet internazzjonali
                     
                  
                  
                     
                        46.62
                     
                  
                  
                     
                        46.62
                     
                  
                  
                     
                        46.62
                     
                  
               
               Sors: www.prix- carburants.gouv.fr
            
            
               Franza indikat ukoll li l-miżura hija skont il-politika speċifika tal-gvern favur l-iżvilupp f’Korsika, iġġustifikata minħabba l-iżvantaġġ li ġġib magħha l-insularità. 
            
         
         
            
               •Dispożizzjonijiet fil-qasam kopert mill-proposta
            
            
               Id-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku. 
            
            
               •Valutazzjoni tal-miżura skont l-Artikolu 19 tad-Direttiva 2003/96/KE
            
            
               Konsiderazzjonijiet politiki speċifiċi
            
            
               L-ewwel subparagrafu tal-Artikolu 19(1) tad-Direttiva huwa kif ġej: 
            
            
               “Flimkien ma’ dawn id-dispożizzjonijiet msemmija fl-Artikoli ta’ qabel, b’mod partikolari l-Artikoli 5, 15 u 17, il-Kunsill, li jaġixxi b'mod unanimu fuq xi proposta tal-Kummissjoni, jista’ jawtorizza lil kwalunkwe Stat Membru biex jintroduċi iktar eżenzjonijiet u tnaqqis għall-konsiderazzjonijiet politiki speċifiċi.”
            
            
               Id-differenzazzjoni tat-taxxa tpoġġi lill-konsumaturi tal-petrol bla ċomb f’Korsika fuq livell iktar ugwali ma’ konsumaturi simili fil-pajjiż kontinentali billi tpaċi parzjalment il-kost addizzjonali mġarrab mill-konsumaturi f’Korsika. Għalhekk, il-miżura proposta tissodisfa ċerti għanijiet ta’ politika reġjonali u ta’ koeżjoni. 
            
            
               It-tnaqqis tat-taxxa ma jmurx lil hinn mill-kostijiet addizzjonali tat-trasport u d-distribuzzjoni mġarrba mill-konsumaturi f’Korsika. It-tnaqqis ta’ EUR 10 għal kull 1 000 l fil-kost tal-petrol bla ċomb huwa ħafna iżgħar mid-differenza bejn il-prezzijiet finali rispettivi. 
            
            
               Ir-rata ta’ tassazzjoni mnaqqsa fuq il-konsum tal-petrol bla ċomb attwalment applikata f’Korsika (EUR 672,9/1 000 l) għadha konsiderevolment ogħla mil-livell minimu tal-UE stabbilit bid-Direttiva 2003/96/KE (EUR 359/1 000 l). 
            
            
               Konsistenza mal-politiki u l-għanijiet l-oħra tal-Unjoni
            
            
               Meta l-Kummissjoni teżamina talba, din tqis il-funzjonament tajjeb tas-suq intern, il-ħtieġa li tiġi żgurata l-kompetizzjoni ġusta u l-implimentazzjoni tal-politiki tal-UE dwar is-saħħa, l-ambjent, l-enerġija u t-trasport. 
            
            
               Il-miżura hija aċċettabbli mill-perspettiva tal-funzjonament tajjeb tas-suq intern u l-ħtieġa li tiġi żgurata l-kompetizzjoni ġusta. Din tipprova biss tpaċi parzjalment il-kostijiet addizzjonali marbuta mal-insularità ta’ Korsika. Minħabba n-natura remota u insulari tad-dipartimenti li tapplika għalihom u l-livell moderat tat-tnaqqis tar-rata – li madankollu huwa għoli ħafna meta mqabbel mal-minimu tal-UE - il-miżura mhux mistennija twassal għal bidliet fil-konsum tal-karburant, billi tattira konsumaturi minn barra dawn iż-żoni.
            
            
               Peress li l-effett tal-ħelsien mit-taxxa fuq it-trasport mistenni jkun insinifikanti, u li jekk ikun hemm xi effetti marġinali jistgħu jinħolqu politiki kumpensatorji, il-miżura mhijiex inkompatibbli mal-politiki tal-Unjoni dwar is-saħħa, l-ambjent, l-enerġija u t-trasport.
            
            
               Perjodu ta’ applikazzjoni tal-miżura u l-iżvilupp tal-qafas tal-UE dwar it-Tassazzjoni fuq l-Enerġija
            
            
               Għal din il-miżura, l-Artikolu 19(2) tad-Direttiva 2003/96/KE jistabbilixxi perjodu massimu ta’ sitt snin, bil-possibilità ta’ tiġdid. Filwaqt li jitqies in-nuqqas ta’ kwalunkwe impatt negattiv tal-arranġament attwali fuq il-kummerċ fl-UE u fuq il-livell ġenerali tat-tassazzjoni tal-karburanti fi Franza, sabiex tiġi żgurata ċ-ċertezza tad-dritt għar-reġjun, f’dan l-istadju, il-Kummissjoni tissuġġerixxi li tingħata l-awtorizzazzjoni għal sitt snin, jiġifieri mill-1 ta’ Jannar 2019 sal-31 ta’ Diċembru 2024.
            
            
               Madankollu, biex ma jiddgħajfux l-iżviluppi ġenerali futuri tal-qafas legali eżistenti, jixraq li jiġi stipulat li, jekk il-Kunsill li jkun qed jaġixxi abbażi tal-Artikolu 113 tat-Trattat, jintroduċi sistema ġenerali modifikata għat-tassazzjoni tal-prodotti tal-enerġija li għalihom ma tkunx tista’ tiġi adattata din l-awtorizzazzjoni, din id-Deċiżjoni għandha tiskadi dakinhar li jibdew japplikaw ir-regoli modifikati.
            
            
               Jekk il-Kunsill jadotta din is-sistema ġdida u jekk il-Kummissjoni tqis li l-awtorizzazzjoni f’din il-proposta tkun għadha ġġustifikata, il-Kummissjoni teżamina, b’mod pożittiv u f’waqtu, kull talba minn Franza li tikkonċerna xi awtorizzazzjoni simili li tkun adattata għal dik is-sistema l-ġdida, sabiex tiżgura l-kontinwità ta’ din il-proposta.
            
            
               •Regoli dwar l-għajnuna mill-Istat
            
            
               Il-miżura tista’ tikkostitwixxi għajnuna mill-Istat skont l-Artikolu 107(1) tat-TFUE. Peress li r-rati mnaqqsa huma ogħla mill-minimu tal-UE, il-miżura tkun koperta mill-Artikolu 44 tar-Regolament 651/2014/UE (ir-Regolament għall-Eżenzjoni Ġenerali Sħiħa) u għalhekk ikunu kkunsidrati kompatibbli mas-suq intern. Hekk kif jiskadi l-perjodu ta’ validità tar-Regolament għall-Eżenzjoni Ġenerali Sħiħa fil-31 ta’ Diċembru 2020, l-għajnuna tibqa’ eżentata matul perjodu ta’ aġġustament ta’ sitt xhur (ara l-Artikolu 58(4) tar-Regolament għall-Eżenzjoni Ġenerali Sħiħa). Id-deċiżjoni hija mingħajr preġudizzju għar-regoli applikabbli dwar l-għajnuna mill-Istat matul il-perjodu kopert mid-deroga.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
         
         
            
               •Bażi ġuridika
            
            
               L-Artikolu 19 tad-Direttiva tal-Kunsill 2003/96/KE.
            
            
               •Prinċipju tas-sussidjarjetà
            
            
               Il-qasam tat-tassazzjoni indiretta kopert mill-Artikolu 113 tat-TFUE fih innifsu ma jaqax taħt il-kompetenza esklussiva tal-UE skont it-tifsira tal-Artikolu 3 tat-Trattat.
            
            
               Madankollu, b’konformità mal-Artikolu 19 tad-Direttiva 2003/96/KE, il-Kunsill ingħata kompetenza esklussiva, bħala kwistjoni ta’ liġi sekondarja, biex jawtorizza lil Stat Membru jintroduċi aktar eżenzjonijiet jew tnaqqis skont it-tifsira ta’ dik id-dispożizzjoni. Għalhekk, l-Istati Membri ma jistgħux jieħdu post il-Kunsill. B’riżultat ta’ dan, il-prinċipju tas-sussidjarjetà mhuwiex applikabbli għal din id-deċiżjoni ta’ implimentazzjoni. Fi kwalunkwe każ, peress li dan l-att mhuwiex abbozz ta’ att leġiżlattiv, jeħtieġ li ma jintbagħatx lill-Parlamenti nazzjonali skont il-Protokoll Nru 2 tat-Trattati għal eżami mill-ġdid tal-konformità mal-prinċipju tas-sussidjarjetà.
            
            
               •Prinċipju tal-proporzjonalità
            
            
               Il-proposta tirrispetta l-prinċipju tal-proporzjonalità. It-tnaqqis tat-taxxa ma jaqbiżx dak li hu meħtieġ biex jinkiseb l-għan inkwistjoni.
            
            
               •Għażla tal-istrument
            
            
               Strument propost: Deċiżjoni ta’ Implimentazzjoni tal-Kunsill.
            
            
               L-Artikolu 19 tad-Direttiva 2003/96 jipprevdi għal din it-tip ta’ miżura biss.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               Il-miżura ma teħtieġx l-evalwazzjoni tal-leġiżlazzjoni eżistenti.
            
            
               •Konsultazzjoni mal-partijiet interessati
            
            
               Il-proposta tikkonsisti minn tnaqqis tat-taxxa li jikkonċerna biss lil Franza.
            
            
               •Ġbir u użu tal-għarfien espert
            
            
               Ma ntuża l-ebda għarfien espert estern.
            
            
               •Valutazzjoni tal-impatt
            
            
               Ma twettqet l-ebda valutazzjoni tal-impatt.
            
            
               •Drittijiet fundamentali 
            
         
         
            
               Il-miżura ma tħalli l-ebda impatt fuq id-drittijiet fundamentali.
            
            
               4.IMPLIKAZZJONIJIET BAĠITARJI
            
            
               Il-miżura ma timponi l-ebda piż finanzjarju u amministrattiv fuq l-Unjoni, għalhekk ma għandha l-ebda impatt fuq il-baġit tal-Unjoni.
            
            
               5.ELEMENTI OĦRA
            
            
               Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar 
            
            
               Ma huwa meħtieġ l-ebda pjan ta’ implimentazzjoni. Din il-proposta tikkonċerna awtorizzazzjoni għal tnaqqis tat-taxxa mogħtija lil Stat Membru individwali fuq talba tiegħu stess. Din tingħata għal perjodu limitat ta’ sitt snin. Ir-rata tat-taxxa li se tapplika se tkun ogħla mil-livell minimu ta’ tassazzjoni stabbilit bid-Direttiva dwar it-Tassazzjoni fuq l-Enerġija. Il-miżura tista’ tiġi evalwata f’każ li jintalab tiġdid wara li l-perjodu ta’ sitt snin ikun skada.
            
            
               •Sommarju tal-miżura proposta
            
            
               Il-Kummissjoni tipproponi li tawtorizza t-tnaqqis tat-taxxa ta’ EUR 10 għal kull 1 000 l sal-31 ta’ Diċembru 2024, biex Franza tingħata permess tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika.
            
            
               2019/0004 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lil Franza tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra d-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku
                  1
               , u b’mod partikolari l-Artikolu 19(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Bid-Deċiżjoni tal-Kunsill 2007/880/KE
                  2
                u d-Deċiżjoni ta’ Implimentazzjoni tal-Kunsill 2013/192/UE
                  3
               , Franza ġiet awtorizzata tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-kosnum fid-dipartimenti ta’ Korsika skont l-Artikolu 19 tad-Direttiva 2003/96/KE.
            
            
               (2)B’ittra datata s-26 ta’ Settembru 2018, Franza talbet awtorizzazzjoni biex tapplika rata mnaqqsa ta’ taxxa fuq l-enerġija għall-petrol bla ċomb użat bħala karburant permezz ta’ estensjoni ta’ prattika segwita skont id-Deċiżjoni 2007/880/KE u d-Deċiżjoni ta’ Implimentazzjoni 2013/192/UE. It-tnaqqis jammonta għal EUR 1 għal kull ettolitru. L-awtorizzazzjoni ġiet mitluba għall-perjodu mill-1 ta’ Jannar 2019 sal-31 ta’ Diċembru 2024. F’Korsika il-kost tal-forniment tal-petrol bla ċomb lill-pompi huwa konsiderevolment ogħla minn dak fi Franza kontinentali, bil-prezzijiet finali jkunu aktar minn EUR 0,10 għal kull litru minn dawk tal-pajjiż kontinentali.
            
            
               (3)Billi titnaqqas it-taxxa għall-petrol bla ċomb imġarrab mill-konsumaturi f’Korsika, il-konsumaturi kkonċernati se jitqiegħdu fuq livell iktar ugwali ma’ dawk li jgħixu fi Franza kontinentali. Għalhekk, il-miżura tissodisfa l-għanijiet ta’ politika reġjonali u ta’ koeżjoni.
            
         
         
            
               (4)It-tnaqqis tat-taxxa ma jaqbiżx dak li hu meħtieġ biex jitqiesu l-kostijiet addizzjonali tat-trasport u d-distribuzzjoni mġarrba mill-konsumaturi f’Korsika.
            
            
               (5)Il-livell finali ta’ tassazzjoni jikkonforma mar-rati minimi stabbiliti fid-Direttiva 2003/96/KE - attwalment EUR 359 għall kull 1000 litru (jew EUR 35,90 għal kull ettolitru).
            
            
               (6)Minħabba n-natura remota u insulari tad-dipartimenti li tapplika għalihom u l-livell moderat tat-tnaqqis tar-rata – li madankollu huwa għoli ħafna meta mqabbel mal-minimu stipulat bid-Direttiva 2003/96/KE – il-miżura mitluba mhux se twassal għall-ebda moviment speċifikament marbut mal-forniment tal-karburant.
            
            
               (7)Konsegwentament, il-miżura hija aċċettabbli mill-perspettiva ta-funzjonament tajjeb tas-suq intern u l-ħtieġa li tiġi żgurata l-kompetizzjoni ġusta u mhijiex inkompatibbli mal-politiki tal-Unjoni dwar is-saħħa, l-ambjent, l-enerġija u t-trasport.
            
            
               (8)Għalhekk, jenħtieġ li Franza tiġi awtorizzata, skont l-Artikolu 19(2) tad-Direttiva 2003/96/KE, biex sal-31 ta’ Diċembru 2024 tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-kosnum f’Korsika.
            
            
               (9)Mill-Artikolu 19(2) tad-Direttiva 2003/96/KE, jirriżulta li kull awtorizzazzjoni mogħtija skont dak l-Artikolu trid tkun limitata strettament biż-żmien.
            
            
               (10)Sabiex tipprovdi lir-reġjuni kkonċernati b’livell suffiċjenti ta’ ċertezza, jenħtieġ li l-awtorizzazzjoni tingħata għal perjodu ta’ sitt snin. Madankollu, biex ma jiddgħajfux l-iżviluppi ġenerali futuri tal-qafas legali eżistenti, jixraq li jiġi stipulat li, jekk il-Kunsill li jkun qed jaġixxi abbażi tal-Artikolu 113 tat-Trattat, jintroduċi sistema ġenerali modifikata għat-tassazzjoni tal-prodotti tal-enerġija li għalihom ma tkunx tista’ tiġi adattata din l-awtorizzazzjoni, din id-Deċiżjoni tiskadi dakinhar li jibdew japplikaw ir-regoli dwar dik is-sistema modifikata.
            
            
               (11)Jenħtieġ li jiġi żgurat li Franza tista’ tapplika t-tnaqqis speċifiku relatat ma’ din id-Deċiżjoni bla ebda xkiel abbażi tas-sitwazzjoni eżistenti qabel l-1 ta’ Jannar 2019, skont id-Deċiżjoni ta’ Implimentazzjoni 2013/192/UE. Għalhekk, jenħtieġ li l-awtorizzazzjoni mitluba tingħata b’effett mill-1 ta’ Jannar 2019.
            
            
               (12)Din id-Deċiżjoni hija mingħajr preġudizzju għall-applikazzjoni tar-regoli tal-Unjoni dwar l-għajnuna mill-Istat,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Franza hija awtorizzata li tapplika tnaqqis fir-rata ta’ tassazzjoni li ma jkunx ta’ aktar minn EUR 1 għal kull ettolitru għall-petrol bla ċomb użat bħala karburant u ddestinat għall-konsum fid-dipartimenti ta’ Korsika.
            
            
               Sabiex ikun evitat kull kumpens żejjed, it-tnaqqis ma għandux imur lil hinn mill-kostijiet addizzjonali ta’ trasport, ħżin u distribuzzjoni meta mqabbel ma’ Franza kontinetali.
            
            
               Ir-rata mnaqqsa għandha tikkonforma mal-obbligi tad-Direttiva 2003/96/KE, b’mod partikolari r-rati minimi msemmija fl-Artikolu 7 tagħha.
            
            
               Artikolu 2
            
            
               Din id-Deċiżjoni għandha tapplika mill-1 ta’ Jannar 2019 u għandha tiskadi fil-31 ta’ Diċembru 2024.
            
            
               Madankollu, jekk il-Kunsill li jkun qed jaġixxi abbażi tal-Artikolu 113 tat-Trattat, jintroduċi sistema ġenerali modifikata għat-tassazzjoni tal-prodotti tal-enerġija li għalihom l-awtorizzazzjoni mogħtija skont l-Artikolu 1 ta’ din id-Deċiżjoni ma tkunx ġiet adattata, din id-Deċiżjoni għandha tiskadi dakinhar li jibdew japplikaw ir-regoli dwar dik is-sistema modifikata. 
            
            
               Artikolu 3
            
            
               Din id-deċiżjoni hija indirizzata lil Franza.
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 283, 31.10.2003, p. 51.
               
               
                  
                     (2)
                  
                        Id-Deċiżjoni tal-Kunsill 2007/880/KE tal-20 ta’ Diċembru 2007 li tawtorizza lil Franza tapplika rata ta’ tassazzjoni mnaqqsa għall-petrol bla ċomb użat bħala karburant u destinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE (ĠU L 346, 29.12.2007, p. 15).
               
               
                  
                     (3)
                  
                        Id-Deċiżjoni ta’ Implimentazzjoni tal-Kunsill 2013/192/UE tat-22 ta’ April 2013 li tawtorizza lir-Repubblika Franċiża tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE (ĠU L 113, 25.4.2013, p. 13).